ከምቲ ገለ ሊቃውንቲ ስነ-ጥንቲ [ኣርኪዮሎጅስት] ዝብልዎ፡ ወዲ ሰብ ካብ ዝፍጠር ልዕሊ ክልተ ሚልዮን ዓመት ገይሩ ኣሎ፡ ካብታ ዝተፈጥረላ እዋን ጀሚሩ ድማ ኣብ ንሕድሕዱ ዘካይዶ ርክባት ስሉጥ ንምግባርን ንምርድዳእን ገለ መራኸቢታት ክምህዝ ናይ ግድን ነይሩ። ቃላት ከም ሓድጊ ወዲ ሰብ ኣሰር ስለዘይገድፍ ግና ብትኽክል ወዲ ሰብ መዓስ ምዝራብ ከምዝጀመረ ንምፍላጡ ኣጸጋሚ ኢዩ። እንተኾነ ሊቃውንቲ ስነ-ጥንቲ ከምዝብልዎ፡ ደቂሰባት ኣብ ንሕድሕዶም ብምዝራብ ክረዳድኡ ዝኸኣሉ ቅድሚ 50,000 ዓመታት ኣቢሉ ምዃኑ ይገልጹ። መዓስ ኢዮም እቶም በድኒ ብምምእራር ከብዶም ዝዕንግሉ ዝነበሩን፡ ሓዊ ብምንኻስን ብምድጓልን፡ ናብ ጥቕሚ ዘውዓሉ ቀዳሞት ኣበዋት ምዝራብ ዝጀመሩ?
